Magyar Bálint (politikus)

Magyar Bálint (Budapest, 1952. november 15. –) magyar politikus, volt oktatási miniszter, az SZDSZ alapító tagja, 1998-tól 2000-ig a párt elnöke.

Családja
Polgári származású családban született. Apja, Magyar Bálint (1910–1992) film- és színháztörténész, színházigazgató, anyja, a kolozsvári zsidó származású Siklós Olga (1926–2006) dramaturg. Apai nagyszülei Magyar Elek (1875–1947) lapszerkesztő, újságíró, és a nemesi származású fajkürthi és kolthai Kürthy Berta (1884–1915) voltak. Kürthy Bertha nagyapja, szemerei Szemere Bertalan (1812–1869) miniszterelnök volt. Anyai nagyszülei Schwarcz Dezső és Klein Róza voltak, akik 1928-ban Budapestre költöztek. Édesanyja sárga csillagos képét mindig magánál hordja. Egy interjúban felidézte, hogy vállalja zsidóságát, ha „olyan helyzetbe kerül”. Egy testvére van, Magyar Fruzsina dramaturg, Mécs Imre országgyűlési képviselő felesége. Nős, 1993 óta felesége Hodosán Róza szociológus, korábban SZDSZ-es országgyűlési képviselő. Egy gyermek édesapja, Annamária lánya 1993-ban született.

Pályája

A budapesti Fazekas Mihály Fővárosi Gyakorló Gimnáziumban érettségizett. 1977-ben szerzett tanár- és szociológus diplomát történelem és szociológia szakon az ELTE Bölcsészettudományi Karán (ELTE-BTK), mellyel párhuzamosan két félévet a Közgazdasági Egyetemen is tanult.

1977-től 1981-ig az MTA Világgazdasági Kutató Intézet Kelet-Európai Osztályának munkatársa volt.
1979-ben kapcsolatba került az ellenzéki csoportokkal, ezt követően részt vett a Demokratikus Ellenzék számos megmozdulásában. 1980-ban doktori címet szerzett az ELTE Állam- és Jogtudományi Karon. 1981-ben lengyelországi „tanulmányútja” közben kiutasították, majd az állásából elbocsátották. Ez évben Hankiss Elemér értékszociológiai műhelyében tudományos munkatársként tevékenykedett. 1981 és 1985 között összekötő volt az illegálisan megjelenő Beszélő szerkesztősége és nyomdája között. 1982 és 1989 között a Medvetánc című folyóirat egyik szerkesztője volt. 1982-től 1987-ig a Szövetkezeti Kutató Intézetben, majd 1988–1990 között a Pénzügykutató Rt.-nél tudományos munkatársként dolgozott.

1988. május 1-jén a Szabad Kezdeményezések Hálózata megalapítóinak egyike volt, később a demokratikus ellenzék párttá szervezését irányította. A Rendszerváltás Programjának egyik kialakítója, az Ellenzéki Kerekasztal egyik szabad demokrata képviselője volt. 1990-ben és 1994-ben az SZDSZ országgyűlési választási kampányfőnöke. 1990–2010 országgyűlési képviselő. 1996 januárja és 1998 júliusa között Horn Gyula kormányában művelődési és közoktatási miniszter volt. 1998 júniusától 2000 decemberéig az SZDSZ elnöke, a Liberális Internacionálé alelnöke volt. 2002. május 27-étől töltötte be ismét az oktatási miniszteri posztot, 2006. június 7-éig. 2006 júliusától a Nemzeti Fejlesztési Tanács és a Fejlesztéspolitikai Irányító Testület alelnöke. 2007. január 1-je óta a Miniszterelnöki Hivatal államtitkára. 2008-ban az Európai Innovációs és Technológiai Intézet (EITI) igazgatótanácsának tagjelöltje volt. 2009-ben kilépett az SZDSZ-ből, de továbbra is a párt frakciójában maradt, majd többekkel megalapította a Szabadelvű Polgári Egyesületet.

Publikációi
 1980 – A lengyel mezőgazdaság 1945 utáni történetét feldolgozó könyvével egyetemi doktori címet szerzett.
 1986 – Dunaapáti 1944–1958 című dokumentum szociográfiáját a Magyar Szociológiai Társaság Erdei Ferenc-díjjal jutalmazta.
 1988 – A Dunánál című (Schiffer Pállal közösen készített) dokumentumfilmje a Magyar Játékfilmszemlén a társadalmi zsűri különdíját, majd a kritikusok díját is elnyerte.
 2013 – Magyar polip. A posztkommunista maffiaállam; összeáll., szerk., bev. Magyar Bálint, társszerk. Vásárhelyi Júlia; Noran Libro, Bp., 2013
Magyar polip. A posztkommunista maffiaállam 2.; összeáll., szerk., bev. Magyar Bálint, társszerk.Vásárhelyi Júlia; Noran Libro, Bp., 2014
Magyar polip. A posztkommunista maffiaállam 3.; összeáll., szerk. Magyar Bálint, társszerk. Vásárhelyi Júlia; Noran Libro, Bp., 2015
A magyar maffiaállam anatómiája; Noran Libro, Bp., 2015 (angolul is)

Jegyzetek

Források 

 Pedagógiai Ki Kicsoda. Főszerkesztők: Báthory Zoltán, Falus Iván. Budapest, Keraban Könyvkiadó, 1997. Magyar Bálint lásd 163. p. 
Életrajza a Parlament honlapján
Életrajza a Miniszterelnöki Hivatal honlapján
30 éves a rendszerváltás Interjú vele

 Eörsi István: A szabad demokraták és az értelmiség – Élet és Irodalom, XLVI. évfolyam 34. szám, 2002. augusztus 23.
 Kőszeg Ferenc: Sakk! Matt? - Töprengések Magyar Bálintról és a húszéves SZDSZ-ről, Élet és Irodalom, LII. évfolyam 33. szám, 2008. augusztus 15.

Magyar szociológusok
Magyar pedagógusok
Magyarország művelődés- és közoktatásügyi miniszterei
Zsidó származású magyarok
Az SZDSZ korábbi tagjai
Országgyűlési képviselők (SZDSZ)
Országgyűlési képviselők (1990–1994)
Országgyűlési képviselők (1994–1998)
Országgyűlési képviselők (1998–2002)
Országgyűlési képviselők (2002–2006)
Országgyűlési képviselők (2006–2010)
A kommunizmus üldözöttei Magyarországon
A Charta ’77 aláírói
A budapesti Fazekas diákjai
1952-ben született személyek
Élő személyek